1Wo'or ix wachalal, chix quicot na rumal i Kajwal. 'O chic jun tzij quin bij chiwe; tupu in tz'ibam chic tak i tzij-i chiwe, yin n-ca rix ta in c'ux chu bixquil, man lic cu rik u chac chiwe. 2Chi 'ana cwent chique ique chi quiqui bij chi yix 'o u chac qui coj i retal circuncision che i ch'acul; ique-le n-'us ta quiqui 'ano; to' cacaj quiqui ca'ij i ch'acul. 3Oj are yoj iwu' yix, chi 'o i retal circuncision chake chi lic sakil, man yoj caka coj u 'ij i Dios paka c'ux, xak cul ka c'ux xui che i Jesucrísto. N-caka cuba ti ka c'ux che tak i séña we 'antal che i ka ch'acul, o we n-taj. 4Yin, we ta cwaj, quin cuba ne 'uri in c'ux che ile, man in 'anom chic ronojel pacha i quiqui bij ique-le. Mi jun chique ique u 'anom na mas ile chinwach yin. 5(Ique quiqui coj qui 'ij man 'o i retal circuncision che i qui ch'acul.) Bay, yin, are 'o wajxakib 'ij chwe, xa 'an i retal-le chwe. Lic in aj Israel winak, in u muk u xiquin can i mam Benjamin; lic in aj Hebréo winak chi walaxic, in kajaw in chuch je aj Hebréo winak; lic xin coj u 'ij i 'atbal tzij tz'ibtal can rumal i mam Moises, man in aj Fariséo, y lic xin ya in c'ux che ile. 6Lic xin ya in wach cu' ique chi quiqui 'an c'ax chique i je re i Crísto. We ta 'o módo caka 'an 'utz che kib xa rumal i ka cojonic che i ujer 'atbal tzij, yin ne 'uri lic in 'utz, man lic xin cojon che ile. Lic mi jun in mac xriktaj chupam ile. 7Ronojel i xin 'an li ujer, chi xin ch'ob yin mok quin ch'ac ni 'utz rumal, wo'or n-quin coj ta chic u 'ij. Wo'or weta'am chi ronojel ile n-tu chac chwe rumal re i Crísto. 8N-xui ta la ile, xak ronojel ni'pa i 'olic n-ta chic u chac chwe; xui i retamaxic u nojbal i Jesucrísto chi Wajwal, are ile cu rik u chac chwe. Ronojel ni'pa i 'olic xin canaj canok rumal re i Crísto; pacha tz'il xin 'an che, lic xin c'ak canok xa rumal u rikic i Crísto, 9man cwaj yin in 'o na che ire. Rumal-i, n-quin ya ta chic in cho'ab chu cojic i ujer 'atbal tzij, 'anbal 'utz che wib chuwach i Dios. Cwaj yin 'utz in 'o chuwach i Dios xa rumal u cubibal in c'ux che i Crísto; are in yijbaxic-i cwaj yin, chi ca pe ru' i Dios. 10Are i cwaj yin, cwaj cwetamaj mas i Crísto, xak cwaj quin na ni u cho'ab che in c'aslemal, chi cho'ab chi 'o ru' rumal u walijic che i camic. Xak cwaj quin ya na wib chu tijic i c'ax pacha xu 'an ire. Xak cwaj quin 'an na che wib pacha ire, are xu ya rib che i camic, 11man cwaj ni u rikic in walijsaxic che i camic. 12Yin n-xin bij taj we in rikom chic ronojel ile, xak n-xin bij taj we lic in 'utz chic. Xui-ri, quin tijin chi be, quin tij u 'ijol wib, cwilbej re we quin e'elok pacha u ch'obom i Crísto are xin u siq'uij ru'. 13Ix wachalal, yin n-xin bij taj we ya in rikom chic ile; xui-ri, are i quin 'ano, quin sachsaj chin c'ux ni'pa i ca canaj can chwij; are i quin 'ano, quin ya ni in cho'ab chu rikic ile chi 'o chinwach. 14Lic suc'ulic quin 'e chila pa ca 'e q'uis wi in be, man quin ch'acbej-re i sipon chi coj u siq'uij i Dios chu rikic chila chicaj, rumal i Jesucrísto. 15Konojel ni'pa i jiquil ka c'ux chupam i sak laj tzij re i Dios, 'o u chac caka ch'obo pacha i xin bij-le. We 'o i junwi qui ch'ob yix che ile, i Dios xak cu 'alijinsaj ni ile chiwe. 16Xui-ri, chaka maja ka be, chaka ch'obo y chaka 'ana pacha craj i ka c'aslemal c'ac' chi ka cojom lok. 17Ix wachalal, chi 'ana yix iwonojel pacha i quin 'an yin, xak chi cojo retalil chique i juban chi quiqui 'ano pacha caka 'an yoj chi oj rajchac i Crísto; (queje ile chi 'ana man ni'pa tak i coj tijin chu 'anic are i c'utbal-re chiwe yix). 18Chi 'ana pacha caka 'an yoj, man je q'ui je aj ch'o'oj che i utzil chomal chi xo'on i Crísto chuwach i cruz. Q'uialmul in bim chic ile chiwe, y laj quin o' chu bixquil tan chic chiwe. 19Ique chi queje que 'anaw ile, ca sachsax ni qui wach man i qui diosil ique xa are u rayijbal i qui ch'acul. Wach tak i quiqui 'ano, ile ca majawic que q'uix na che, xui-ri ique-le xa quiqui 'an nim che quib rumal. Ique to' quiqui ch'ob i qui c'aslemal waral chuwach i jyub ta'aj. 20Xui-ri, yoj oj re i tinimit chila chicaj; xak lic koy'em ni u c'unic i Tolke aj chila chicaj, chi are i Kajwal Jesucrísto. 21Col u jalwachij i ka ch'acul chi n-tu 'ij, co'onbej na che xak jun ru' pacha i re ire, chi lic nim u 'ij u chomal. Ire ca tiqui na che rumal i nim laj u cho'ab; i u cho'ab-le xak ca tiqui che ronojel ni'pa i 'olic.
FILIPENSES 3